google/wiki40b huggingface dataset:
Janne Haaland Matlary

Karrière

Hun vokste opp i Mandal som datter av Sverre og Ada Haaland. Som 17-årig gymnasiast vant hun en stilkonkurranse om utviklingshjelp, hvor premien var en tur til New York og FN. Hun giftet seg i 1985 med ungarske Arpad Albert Ludvig Matláry, som hun har barn med. 
Hun har examen artium fra Mandal gymnas fra 1976, mellomfag i idéhistorie fra Universitetet i Oslo fra 1978, mastergrad i sammenlignende politikk, politisk teori og moderne europeisk historie fra University of Minnesota fra 1980, magistergrad i statsvitenskap fra Universitetet i Oslo fra 1983 og doktorgrad fra samme universitet fra 1994. Haaland Matlary har også kurs i amerikansk-europeiske forhold fra Claremont McKenna College fra 1982, sammenlignende europeisk politikk fra European University Institute fra 1982, fransk forretnings- og konversasjonsspråk fra Centre culturel français d'Oslo fra 1989 samt internasjonal bedriftsledelse fra Bedriftsøkonomisk Institutt fra 1990.
Haaland Matlary var forsker ved Norsk utenrikspolitisk institutt (NUPI) 1987–1992 og forskningsdirektør ved ARENA – Senter for europaforskning 1995–1997, og er professor i internasjonal politikk ved Universitetet i Oslo fra 2001. Blant hennes interesseområder innen statsvitenskapen er sikkerhets- og forsvarspolitikk, herunder EU, NATO, OSSE, FN, Balkan og Kaukasus, foruten menneskerettigheter og påvirkningen av normer på internasjonal politikk, samt offentlig diplomati. 
Hun er medlem av den romersk-katolske kirke. Hun var rådgiver for Det pavelige råd for rettferdighet og fred og Det pavelige råd for familien inntil 2013, og er nå medlem av Det Pavelige Vitenskapsakademi, avdeling sosialvitenskap. Hun har også vært utenrikspolitisk rådgiver for fyrsten av Liechtenstein, medlem av Forsvarspolitisk utvalg og spaltist i flere aviser og tidsskrifter. Hun skriver fast i Globalt-spalten i avisen Dagens Næringsliv.
Hun har vært politisk aktiv i Kristelig Folkeparti, og ledet både partiets ideologiske utvalg og internasjonale utvalg. Det feministiske tidsskriftet Fett viet i 2004 en større artikkel i sitt første nummer til henne, og plasserte henne «på parti med mørkemennene Dagfinn Høybråten og Johannes Paul,» mens Haaland Matlary avviste kritikken som et PR-stunt. Haaland Matlary var statssekretær i Utenriksdepartementet under utenriksminister Knut Vollebæk 1997–2000. I 2009 ble hun valgt til 1. vararepresentant til Stortinget fra Oslo. Hun meldte seg ut av partiet i 2011, fordi hun mente det ikke var seg sin kristendemokratiske ideologi og borgerlige tilhørighet bevisst. I 2012 meldte hun seg inn i Høyre.
Janne Haaland Matlary ble i 2001 utnevnt til dame av Malteserordenen.
Arkitektoniske former

Arkitektoniske former eller bygningstyper er en betegnelse på en bygning definert i en byggeoppgave.
Betegnelsen kan også omfatte arkitekturmotiv som har blitt brukt i flere arkitektoniske perioder som f. eks. klassisk tempelmotiv og triumfbue.
Arkitekturhistorien har en rekke formale løsninger som er preget av forskjellige byggeoppgaver. Byggeoppgaven løses ved en arkitektonisk form. Eksempler på en arkitektoniske former er kirke og tempel der bygningen har en funksjon som er definert i byggeoppgaven og denne er gitt en bestemt form. Det er mulig å forstå hva slags bygning en ser ut fra den formen arkitekten har gitt den.
1680-årets store komet

1680-årets store komet, formelt C/1680 V1, men også Kirchs komet og Newtons komet, var den første kometen som ble oppdaget med teleskop. Kometen ble oppdaget av Gottfried Kirch den 14. november 1680 og ble en av de mest lyssterke kometene på 1600-tallet. Den ble kjennetegnet av en uvanlig lang komethale og var på det lyseste også synlig midt på dagen.
Åsmund Grankjellson

Åsmund Grankjellson (født omtrent 1000, død omtrent 1050) var en norsk sysselmann i Hålogaland, kjent fra Snorre Sturlason.
Han var sønn av storbonden Grankjell på Dønna (d. 1028). Da kong Olav Haraldsson i 1024 besøkte landsdelen ble han hirdmann såvel som sysselmann for den nordre halvdel av Hålogaland. Den sørlige del var det Hårek fra Tjøtta som syslet med, og der nevnes en strid mellom Hårek og Åsmund i 1027 om eiendomsretten til øyene (muligens Åsvær), som endte med at Åsmunds far Grankjell og hele gården på Dønna eradikeres.
Den endelige hevn får Åsmund i 1036 da han, med kong Magnus den godes øks, dreper Hårek som var på visitt i Trondheim. Selv om kong Magnus etter dette ga Åsmund også den sørlige del av Hålogaland, fortsatte stridighetene med Håreks sønner.
Krasnovisjersk

Krasnovisjersk (russisk: Краснови́шерск) er en by i Perm kraj i Russland. Den ligger ved elva Visjera, på vestsiden av Uralfjellene, rundt 270 km nord for Perm. Innbyggertall: 18 260 (folketelling 2002), 18 652 (folketelling 1989).
Byen vokste ut av bosetningen Vizjaikha (russisk: Вижаиха). Bystatus ble innvilget i 1942.
Krasnovisjersk lufthavn ligger rundt 4 km nordøst for byens sentrum.
Jurassic 5

Jurassic 5 er en amerikansk hiphop-gruppe. Gruppa ble startet i Los Angeles i 1993 av rapperne Chali 2na, Akil,Zaakir og Mark 7even og produsentene DJ Nu-Mark og Cut Chemist. De seks medlemmene kom fra to grupper, The Rebels Of Rhythm og Unity Committee. I 2006 valgte Cut Chemist å forlate Jurassic 5, rett før utgivelsen av deres siste album Feedback. I 2007 ble resten av gruppa oppløst på grunn av interne uenigheter.
I 2013 ble Jurassic 5 gjenforent, inkludert Cut Chemist, og sammen la ut på turne. I 2014 kom «The Way We Do It», deres første felles låt på åtte år. Låta inneholder en sample fra White Stripes-låta «My Doorbell».
Fredag 13. juni 2014 kommer Jurassic 5 til Oslo for å spille på Rockefeller.
Odetta Holmes

Bakgrunn

Odetta ble født i Birmingham i staten Alabama men vokste opp i Los Angeles. Familien bestod av mor Flora (Sanders), far Reuben Sanders (døde mens Odetta var ung), flere søsken og stefar.  
Faren hennes døde da hun var svært ung og moren giftet seg på nytt og ga barna sine stefarens etternavn; Felious, og hele familien flyttet til Los Angeles. Da var Odetta seks år. 
Odetta begynte tidlig å ta både sang- og pianotimer og da hun begynte på ungdomsskolen forstod hun selv hvilket sangtalent hun hadde. Hun utviklet stemmen til å beherske alt fra sopran til baryton.

Karriere

Allerede som fjortenåring gjorde hun diverse musikalske opptredener i Hollywood. Odetta forberedte seg på en karriere som sanger ved teatre og operaer da vennene hennes introduserte henne for moderne blues, rock og folkemusikk og muligheten til å studere musikk ved Los Angeles City College. 
Det første albumet hennes kom i 1954 og ble utgitt av selskapet Fantasy Records. Karrieren fikk særlig fart i Chicago der Al Grossman ble manager og hun fikk kontrakt med Tradition. I 1963 kom albumet ”Odetta sings Folk songs” og ble det mest populære og mest solgte albumet det året. Pete Seeger og Harry Belafonte talte varmt for henne tidlig i karrieren. Hun ble kjent over hele USA da hun opptrådte i Belafontes TV-program i 1960, hun oppnådde etter det ny kontrakt med Vanguard og holdt en oppsiktsvekkende opptreden på Newport-festivalen.  Artister som Bob Dylan, Joan Baez, Joan Armatrading og Janis Joplin skal ha blitt inspirert av Odettas musikk. «The first thing that turned me on to folk singing was Odetta», uttalte Bob Dylan i 1978.
Odetta var engasjert i borgerrettsbevegelsen og marsjerte sammen i Martin Luther King i Selma, Alabama, 1965 (eller 1963). Hun opptrådte også for president Kennedy.

Utmerkelser

Hun ble tildelt «National Medal of the Arts» in 1999 og Library of Congress' «Living Legend Award» i 2005.
Mystrosa

Utbredelse

Gruppen er utbredt i Australia (South Australia).
Leninmausoleet

Leninmausoleet (russisk: Мавзоле́й Ле́нина, Mavzolej Lenina) er en bygning på Den røde plass i Moskva. I mausoleet ligger den balsamerte kroppen til Vladimir Lenin.
Bygget ble tegnet av den russiske arkitekten Aleksej Sjtjusev og er en av Moskvas mest besøkte severdigheter. Det er forbudt å snakke, ta bilder eller ha på seg hatt i mausoleet.
KHL 2011/12

Endringer

Ligaen ble utvidet med et nytt lag da HC Lev Poprad fra Poprad i Slovakia sluttet seg til KHL, hvilket brakte antallet av lag til 24. Det var opprinnelig planlagt at laget skulle slutte seg til KHL allerede fra 2010/11-sesongen, men ble stoppet av det tsjekkiske ishockeyforbundet. Ledelsen i Lev besluttet i stedet for å flytte laget til Slovakia. Lev er det første laget i KHL som ikke kommer fra en tidligere sovjetrepublikk.

Flyulykken i Jaroslavl

Grunnserien skulle opprinnelig begynne den 7. september 2011 med åpningscupen (russisk: Кубок Открытия) og avsluttes 26. februar 2012 med mindre pauser i november, desember og februar for landskamper og KHLs all-star helg. Men samme dag som sesongen skulle starte styrtet et Jakovlev Jak-42 passasjerfly med hele laget fra Lokomotiv Jaroslavl ombord nær Jaroslavl i Russland. Laget var på vei til Minsk i Hviterussland, for å åpne sesongen med en kamp mot HK Dinamo Minsk. Spillerne om bord var fra Russland, Hviterussland, Latvia, Tyskland, Tsjekkia, Slovakia og Sverige.
Tragedien medførte flere endringer: Sesongåpningen ble utsatt til den 12. september 2011 og antallet af kamper per lag ble redusert til 54 som den forrige sesongen (hvor også kun 23 lag deltok). Åpningscupen ble også omdøpt til Lokomotiv-cupen (russisk: Кубок «Локомотива», Kubok «Lokomotiva») til ære for Lokomotiv Jaroslavl.

Sluttspill

Sluttspillet starter 29. februar 2012. Salavat Julajev Ufa er regjerende Gagarin Cup-mestere. Samtlige sluttspillsserier avgjøres i best av syv kamper.
Drammen skyttersamlag

Drammen skyttersamlag ble stiftet i 1907. Skyttersamlaget er organisert i Det frivillige skyttervesen. I dag består det av 6 skytterlag: Asker, Lier, Sande, Sørkedalen, Røyken og Hurum og Riflen/Skoger.
Skyttersamlaget er organisert i Viken 1 kretsen.
Skytterlaget er også med i pokalskytingen 6-kanten.
Tinn Venstre

Tinn Venstre er Venstres lokallag i Tinn kommune. Tinn Venstre har røtter tilbake til 1884 da Vestfjorddalens Venstreforening ble grunnlagt. Marius Netten Skeie er lokallagsleder fra 2016 og Thomas Notevik Torgersen er nestleder fra 2017. 
Etter lokalvalget i 2011 ble Tor Helge Flåto og Sandra Yeomans valgt inn i kommunestyret med en oppslutning på 5,9% Der partiet satt i posisjon med Høyre, Sp, FrP og KrF. Flåto var også medlem i formannskapet. Ved lokalvalget i 2015 fikk Venstre en oppslutning på 1,9%, og fikk ikke representasjon i kommunestyret.

Venstre i Tinn

Vestfjorddalens Venstreforening ble stiftet i 1884, og Rjukan Venstrelag ble grunnlagt i 1916 med H.H. Einung som formann. 12. februar 1921 gikk venstrelagene i Tinn sammen inn i Tinn Venstrekredsforening med Einung som første formann og senere Jul Aursand.
Almemåler

Utseende

En middelsstor (vingespenn 24 – 28 mm), slank, lysgrå måler. De kjennes særlig på den store, gulbrune flekken nær forvingens spiss. Forvingen er ganske lyst grå, langs fremkanten med flere mørke tverrstreker. Nær spissen er det et stort, trekantet, gulbrunt felt som mer kantet med svart på innersiden. I vingens ytre del er det to smale, mørke, siksak-tverrlinjer. Begge vingepar har en rad av korte, svarte streker langs ytterkanten. Bakvingen er gråhvit. Larven er naken, skarpt gul med rødbrune felter på ryggen av de fremste og bakerste kroppsleddene, og på sidene midt på.

Levevis

Arten er knyttet til alm (Ulmus glabra), som er larvenes næringsplante. De voksne målerne flyr om natten i juni – juli og kommer gjerne til lys.

Utbredelse

Arten finnes i Europa unntatt lengst i sør, og i Nord-Asia. I Norge følger den stort sett almens utbredelse og er funnet langs kysten nord til Møre og Romsdal.
Folketro

Skikkelser

Troen på mytiske skikkelser er en vanlig form for folketro. Historisk finner man at forskjellige folk og kultursfærer har sine egne skikkelser, men over tid har mange av disse blitt tatt opp på andre steder.
Slik tro kan i mange tilfeller gi seg utslag i handlemåter eller frykt for å utføre visse handlinger. Det er for eksempel vanlig med ritualer for å blidgjøre slike vesener, som å advare før man heller vann på bakken slik at «småfolket» kan flytte seg, eller å sette ut grøt på låven. 
Skikkelser fra folketroen kan være både gode og onde. Det er vanlig at de gode skikkelsene sies å kunne bli rampete eller til og med farlige dersom man krenker dem.

I Norge

Norge har en rik tradisjon for slike skikkelser, for eksempel troll, tusser, vetter, huldra, draugen, nøkken og nisser. I moderne tid er slike vesener, særlig ulike former for trollpakk, levende skildret av kunstnere som Theodor Kittelsen.

Handlinger

Utover handlinger knyttet til forholdet mellom mennesker mytiske skikkelser, er det også andre handlinger som inngår i folketroen. Disse er som oftest knyttet til en oppfatning av at de kan bringe flaks eller avverge uflaks. Mange slike handlinger er knyttet til viktige hendelser i livet, som barnefødsler og bryllup. Oppfatninger som fortsatt er vanlige i svært mange land er at man må unngå at brudgommen ser bruden i brudekjole før bryllupet, eller at man kan oppnå hell i terningspill ved å kysse terningene før man kaster.

Lykkebringere

Lykkebringere, amuletter og talismaner inngår ofte i overtroen. Dette er gjenstander som kan bringe flaks eller avverge uflaks. Blant de mest kjente gjenstandene i den vestlige verden er hestesko og harelabb.

Folketro og religion

Innen mange religiøse retninger finner man elementer av folketro som har blitt innlemmet som en del av den religiøse praksis. Det er ikke uvanlig at det finnes en offisiell oppfatning og en folkelig oppfatning som går på tvers av hverandre. 
Samtidig er det slik at mange former for religiøs praksis vil utenfra bli sett som uttrykk for folketro, mens de egentlig har andre opphav.
Missing man-formasjon

Missing man-formasjon er en overflyging av militære fly i forbindelse med begravelser eller minnehøytideligheter etter falne flygere.
I det formasjonen, som flys i såkalt fire-fingersformasjon (eng.: Finger Four), flyr over seremonien, trekker ett av flyene opp og ut av formasjonen for å markere den falne flygerens plass. Seremonien var i utgangspunktet forbeholdt falne flygere, men den har etterhvert også blitt tatt i bruk ved minnehøytideligheter for annet militært personell.
Dinosaurer i Norge

Fullstendige fossiler av dinosaurer i Norge har ikke blitt funnet. Under boring i Nordsjøen i 1997 ble det imidlertid funnet noe som skulle vise seg å være deler av en Plateosaurus-knokkel, og på Svalbard har det blitt funnet flere spor etter dinosaurer.

Dinosauren på Snorre-feltet

I 1997 ble det funnet skjelettrester under boring på Snorre-feltet i Nordsjøen. Fossilet  ble funnet hele 2 256 meter under havbunnen, hvilket gjør funnet til verdens dypeste dinosaurfunn (det er funnet en fiskeøgle som har ligget enda dypere). Der har den ligget i 200 millioner år, på den tiden var Nordsjøen en enorm elveslette. Først i 2006 ble det fastslått at det er et fossil av en dinsaur som er funnet. Det som er funnet er deler av en knust knokkel. På grunnlag av den uvanlige beinstrukturen på innsiden av knokkelen, har Jørn Hurum fra Universitetet i Oslo kunnet fastslå at det er dinosauren Plateosaurus som er funnet.
Plateosaurus kunne bli opptil ni meter lang og veie fire tonn. Den levde i Europa og på Grønland for 210-195 millioner år siden, mot slutten av triasperioden. Plateosaurus var den første store langhalsede planteeteren, og den første dinosauren som spesialiserte seg på å spise deler av plantene som vokste høyt oppe.

Dinosaurer på Svalbard

Fotspor funnet på Festningen og Kvalvågen på Svalbard tyder på at det kan ha vært en mangfoldig dinosaurfauna der i Tidlig Kritt. Sporene antyder en middelstor rovdinosaur og en større ornithopod, trolig en av nebbdinosaurene.
Lumen

Lumen er en avledet SI-enhet for måling av lysfluks.
Symbolet for lumen er lm.
Generations

Generations er et musikkalbum med Rasmus Høgset og Carl Høgset, utgitt i 1998 av Quattro records. Dette er duoens debutalbum.
Smørøye

Smørøye er en klatt smør plassert midt i en matrett, normalt en varm grøt, som risengrynsgrøt.
Uttrykket «midt i smørøyet» brukes også overført om å være i sentrum av der begivenheter finner sted, og har en klart positiv betydning.
Theodor Kallifatides

Litterær virksomhet

Kallifatides debuterte som lyriker, men han fikk sitt store gjennombrudd med en romantrilogi om livet i landsbyen Jalos under og etter den greske borgerkrigen. Første del Bønder og herrer (1973) kom ut i norsk oversetning i 1975. I slutten av 1970-årene fulgte fire romaner om kjærlighet. Et tema som forfatteren kommer tilbake til er situasjonen for innvandrere i Sverige. Kallifatides har også skrevet kriminalromaner, historiske romaner, samt reiseskildringer og reportasjebøker. Bøkene hans er oversatt til blant annet norsk, dansk, gresk, engelsk og fransk.
Sohae rakettskytefelt

Sohae rakettskytefelt (chosŏn'gŭl: 平安北道铁山郡的西海卫星发射场, også kjent som Tongch'ang-dong og Pongdong-ri) er en rakettoppskytningsbase i fylket Cholsan i provinsen Nord-Pyongan i Nord-Korea. Basen ligger nord i fylket, ikke langt unna den kinesiske grensa. Rakettskytefeltet ble bygd der landsbyen Pongdong-ri lå, og denne ble flyttet i forbindelse med konstruksjonsarbeidet.
Satellittbilder har vist konstruksjonsarbeider på stedet siden tidlig på 1990-tallet uten særlig progesjon. Janes Intelligence Group hadde ved å studere flere satellittbilder fra DigitalGlobe over samme sted over tid oppdaget at byggearbeidene tok seg opp i 2008. Tidlig i 2011 ble det rapportert at konstruksjonsarbeidet var over. Offisielt ble ikke stedet nevnt før i mars 2012 da Nord-Korea annonserte at en hadde planer om å skyte opp satellitten Kwangmyŏngsŏng-3 ved hjelp av bæreraketten Unha-3. I forkant av oppskytningen som er planlagt til mellom 12. og 16. april 2012, inviterte skytefeltets direktør, Jang Myong-jin, til en omvisning på området for utvalgte medier.
Cholsan fylke ligger på en halvøy, Cholsanhalvøya og rakettskytefeltet ligger øst på halvøya, noen kilometer sør for landsbyen Tongchang-dong. Tre landsbyer, Yongdae-dong, nordøst for stedet og Pongdong-ni og Kwi-gol ble delvis revet for å gi plass til skytefeltet. Tongchang-dong ligger 15 kilometer sør for byen Cholsan. Inngangspartiet til stedet ligger ved 39°40′36,66″N 124°42′43,61″Ø og en oppskytningsrampe er lokalisert til 39°39′36,27″N 124°42′19,06″Ø. Lokaliteten ble trolig valgt fordi de naturgitte forholdene begrenser det naturlige innsynet til stedet.
Feltet omfatter vel 6 km² og består av en oppskytningsrampe, et testfelt for raketter, bygninger for kontroll transport, et kommandosenter, samt flere bygninger for ulike typer support og et hovedkvarter bestående av flere bygninger. Rakettskytefeltet er fem ganger større enn Tonghae rakettskytefelt.
Brenda Ueland

Bakgrunn

Ueland var datter av advokat og skifterettsdommer Andreas Ueland (1853–1933), sønn av Ole Gabriel Ueland. Hennes mor, Clara Hampson (1860–1927), var også en aktiv feminist. Brenda Ueland var gift tre ganger og hadde en datter, Gabrielle. Først i 1916 med forsikringsagent Wallace J. Benedict, men ekteskapet ble oppløst i 1926. Andre ekteskap var med redaktør Manus McFadden, og den tredje var den norskfødte billedkunstneren Sverre Hanssen. Også det ekteskapet ble oppløst.
Hun var en av 7 søsken som vokste opp i Minneapolis. Faren utvandret fra Norge som 17-åring i 1870. Moren Clara Hampson var tidlig aktiv i kvinnestemmerettsbevegelsen. Hun var også lobbyist for arbeidervernlovgivning, barnehager og andre sosiale spørsmål. Etter hennes død i en trafikkulykke 1927, ble hun som den første privatperson gravlagt på statens bekostning i Minnesota. Brenda hadde et tett forhold til sin mor, og skrev en bok om henne.

Tildlig karriere

Brenda Ueland gikk på Wells College, men fullførte sin Bachelorgrad i 1913 fra Bernard College, en høyskole for kvinner i New York. Hun ble deretter en av de første kvinnelige journalistene i Minneapolis Tribune. Hun dro snart tilbake til New York for å studere kunst, men var samtidig frilansjournalist. Hun var tett på radikale sirkler, men kontakter som John Reed og forfatteren Eugene O'Neill. Fra 1915 til 1917 ble hun ansatt i forlaget Crowell. Hun brøt ut av det første ekteskapet og flyttet med datteren til Stamford i Connecticut. Der arbeidet hun som skribent for Liberty Magazine fra 1922 til 1925.
I 1930 flyttet hun tilbake til Minneapolis for godt. Hun underviste og fikk essays publisert i Saturday Evening Post og Ladies Home Journal. Hun studerte videre ved University of Minnesota.

Forfattergjennombruddet

I 1938 publiserte hun boken If You Want to Write, som ble en klassiker og har utkommet i flere opplag. Boken kom fra Uelands erfaring med skrivekurs som hun holdt for arbeidsløs ungdom i 1930-årene. Året etter kom selvbiografien, Me.
Ueland hadde en fast spalte i Minneapolis Times en rekke år, og senere skrev hun også artikler for den norskamerikanske avisen Minnesota Posten. Etter andre verdenskrig dekket hun rettssaken mot Vidkun Quisling for amerikanske aviser.
Hun var aktiv og satte svømmerekorder i klassen over 80 år. Hun fikk fast helsespalte, Beauty and Bravery, i Minnesota Posten fra 1971 til 1974. Flere av hennes essays, samt hennes biografi over moren, ble utgitt i bokform posthumt.

Forholdet til Nansen

I 1929 holdt Ueland et intervju med Fridtjof Nansen. Hun gjorde et sterkt inntrykk på den 30 år eldre Nansen. De fikk et nært forhold og brevvekslet jevnlig frem til Nansens død året etter. Brevene fra Nansen er bevart blant Brenda Uelands etterlatte papirer. Nansen skrev inngående om sine sterke følelser for henne. De utvekslet også bilder, og i ett av brevene sendte den 67 år gamle Nansen flere nakenbilder til Brenda Ueland.
Brevene og bildene blir publisert i boken Nansens siste kjærlighet. Boken gis ut av Eric Utne, Uelands stebarnebarn som sitter på rettighetene til brevene.
Madrids søknad om Sommer-OL 2016

Madrids søknad om Sommer-OL 2016 var en av de sju søknadene om å få arrangere Sommer-OL 2016. Den spanske hovedstaden, Madrid, er en av få større europeiske hovedsteder som ikke har avholdt lekene tidligere. Byen ønsket å følge i fotsporene til Barcelona, som avholdt lekene i 1992, og hadde tidligere søkt om både Sommer-OL 1972 og Sommer-OL 2012, men tapte for henholdsvis München og London.
Madrid ble utpekt til en av de fire finalistene i nominasjonsprosessen foran Sommer-OL 2016 den 4. juni 2008. Den internasjonale olympiske komité (IOK) utpekte på den 13. IOK-kongressen i København i Danmark den 2. oktober 2009 Rio de Janeiro (Brasil) som arrangørby. Rio de Janeiro slo dermed, foruten Madrid, Chicago (USA) og Tokyo (Japan). Praha (Tsjekkia), Baku (Aserbajdsjan) og Doha (Qatar) søkte også om å få lekene, men fikk ikke komme med på den endelige listen over kandidater.

Detaljer

IOK aksepterte Madrids OL-søknad 4. oktober 2007. Mercedes Coghen ble valgt til leder for prosjektet. Tidligere IOK-president Juan Antonio Samaranch tilbød seg å hjelpe til i søkeprosessen. Madrid har videre en sterk og rik sportskultur.

Støtte

Ifølge meningsmålinger nøt Madrids søknad stor støtte blant innbyggere. 85 % støttet lekene og 60 % trodde Madrid hadde gode vinnersjanser. Forbedringer i byens infrastruktur og glede over å avholde lekene ble oppgitt som de viktigste grunnene til at man støttet lekene.

Logo

En konkurranse ble holdt for å finne en logo til lekene. Et antall ble plukket ut, og av dem ble tre stemt fram av publikum som finalekandidater. Den offisielle logoen ble valgt av et ekspertpanel og presentert i september 2007. Logoen ble kalt «Corle» og forestiller en hånd i de olympiske fargene, noe som skal symbolisere en velkomst til lekene. Logoen ble tegnet av argentineren Joaquin Malle. Den endelige utgaven ble noe annerledes enn utkastet.
Tabloid (fjernsynsprogram)

Sportstabloid

Den 17. april 2007 skipet TV 2 Zebra en egen versjon kalt Sportstabloid med Davy Wathne som programleder. Programmet ble lansert som en konkurrent til NRK2s 4.4.2: Bakrommet og gikk frem til 1. juni 2010. Det hadde en varighet på ca 50 minutter og gikk en gang i uken.